Plaasaanvalle: Deurbraak ná moord op egpaar  Roger en Christine Solik. Die KwaZulu-Natalse polisie het ŉ deurbraak gemaak in sy ondersoek na die dubbelmoord op Roger (66) en Christine (57) Solik. Die egpaar is in Februarie op ŉ plaas in KwaZulu-Natal aangeval, ontvoer en vermoor. Kapt. Nqobile Gwala, provinsiale polisiewoordvoerder, het Saterdag gesê die deurbraak is Vrydagaand gemaak met die inhegtenisnemings van die hoofverdagte en nog twee verdagtes, onderskeidelik in Umlazi en die Impendle-omgewing. “Beamptes van die Nottingham-polisie in samewerking met die taakspan van die honde-eenheid het inligting opgevolg wat hulle na Umlazi gelei het waar die hoofverdagte in hegtenis geneem is,” het Gwala gesê. “Verdere ondersoek het hulle na Impendle gelei waar nog twee verdagtes in hegtenis geneem is. Daar is twee ongelisensieerde vuurwapens en vermeende gesteelde eiendom in hul besit gevind.” Volgens Gwala is een van die vuurwapens waarop die polisie beslag gelê het, vroeër as gesteel in Orlando aangemeld. Die vuurwapens sal vir ballistiese toeste gestuur word om vas te stel of dit in ander misdrywe gebruik is. Die drie verdagtes, tussen 31 en 42 jaar oud, moet Maandag in die Howick-landdroshof verskyn. Altesaam vier verdagtes word nou van die moord, roof en ontvoering op die Solik-egpaar aangekla. Maroela Media het vroeër berig die polisie is op 17 Februarie na die Solik-egpaar se huis in die Bend Country Estate op ŉ plaas in die Nottingham Road-omgewing ontbied. Daar is by die huis ingebreek en daar was bloedvlekke. Die Solik-egpaar was nêrens te vinde nie. Christine se liggaam is later die dag ongeveer 70 km van die huis in die Impendle-rivier gevind met haar hande vasgebind. Roger, wat aan Parkinson se siekte gely het, se liggaam is op 20 Februarie gevind, sowat 2 km van die plek waar Christine se liggaam gevind is. Die eerste verdagte, Thulani Moses Mthembu (43), is in Maart in verband met die voorval in hegtenis geneem. Hy het op 13 Maart in die hof verskyn, waarna die saak uitgestel is vir sy borgtogaansoek.